Source: https://birosag.hu/media/aktualis/felkeszul-birosag-az-elektronikus-ugykezelesre-fejer-megyeben
Timestamp: 2018-06-17 23:58:46
Document Index: 1140303

Matched Legal Cases: ['bíróság ', 'BÍRÓSÁG\n', 'bíróság ', 'bíróság ', 'bíróság ', 'bíróság ']

Felkészül a bíróság az elektronikus ügykezelésre Fejér megyében | BÍRÓSÁG
Felkészül a bíróság az elektronikus ügykezelésre Fejér megyében
2015. dec. 21. - 10:52, OBH-Sajto2
A bírákat követően a Fejér megye bíróságain dolgozó tisztviselők és írnokok számára szervezett speciális képzést 2015. december 11. napján a kibővülő elektronikus kapcsolattartásra való felkészülés érdekében a Székesfehérvári Törvényszék. Az ügyfélbarát, a bíróság szolgáltató jellegét elősegítő programmal lehetővé válik az ügyfélkapun keresztül elektronikus úton is folyjék a kapcsolattartás a bíróság és az ügyfelek közt.
2015. december 16. napján kihirdetésre került az Egyes törvényeknek a gazdasági növekedéssel összefüggésben történő módosításáról szóló 2015. évi CCXII. törvény, mely módosítja a polgári perrendtartásról szóló 1952. évi III. törvény (Pp.) elektronikus kapcsolattartásra vonatkozó rendelkezéseit.
A módosuló rendelkezések szerint a polgári perekben és törvényi rendelkezés alapján más polgári eljárásokban, valamint a közigazgatási és munkaügyi perekben 2016. január 1. napjától 2016. június 30. napjáig választható, míg 2016. július 1. napjától kötelező a bírósággal való elektronikus kapcsolattartás a jogi képviselővel eljáró felek, a gazdálkodó szervezetek, valamint a közigazgatási szervek számára.
A rendezvény megnyitását követően Müllerné dr. Hradszky Erzsébet, a törvényszék elnökhelyettese tájékoztatta a résztvevőket a polgári perrendtartás 2016. január 1. napján hatályba lépő, az elektronikus kommunikáció kiterjesztésével kapcsolatos főbb változásairól, az ügyfélkapu és az ÁNYK-űrlapok használatáról.
Előadását követően Dobosné Nagy Ilona, a törvényszék lajstromiroda-vezetője ismertette az elektronikus keresetlevél, egyéb beadvány lajstromozásának, az elektronikus iratok felterjesztésének és áttételének ügyviteli szabályait. Sterczlné Nagy Éva törvényszéki tisztviselő pedig gyakorlati bemutatót is tartott az elektronikusan érkezett, illetve a bíróság által készített iratokkal kapcsolatos teendőkről, az elektronikus kézbesítés ügyviteli feladatairól.
A törvényszék gazdasági hivatalának vezető-helyettese, Véghelyi Gabriella az elektronikus fizetési és elszámolási rendszert (EFER) mutatta be az érdeklődőknek. Végül Pereczes Norbert informatikai osztályvezető az elektronikus kapcsolattartás esetleges informatikai problémáira, ezek elkerülésének lehetséges módjaira és a helyes ügyviteli gyakorlat fontosságára hívta fel a figyelmet.
A program résztvevői az így megszerzett tudást hasznosítva felkészülten várják az elektronikus úton érkező beadványokat.
Székesfehérvár, 2015. december 16.